Document ID: 32011R0115
Publication Date: 2011-02-02

Content:
REGOLAMENT TAL-KUMMISSJONI (UE) Nru 115/2011
tat-2 ta’ Frar 2011
li jemenda r-Regolament (KE) Nru 748/2009 dwar il-lista ta’ operaturi ta’ inġenji tal-ajru li wettqu attività ta’ avjazzjoni elenkata fl-Anness I għad-Direttiva 2003/87/KE tal-Parlament Ewropew u tal-Kunsill fl-1 ta’ Jannar 2006 jew wara, li tispeċifika l-Istat Membru ta’ amministrazzjoni għal kull operatur ta’ inġenji tal-ajru
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (1), u b'mod partikolari l-Artikolu 18a(3)(a) tagħha,
Billi:
(1)
Id-Direttiva 2008/101/KE tal-Parlament Ewropew u tal-Kunsill (2) li temenda d-Direttiva 2003/87/KE sabiex tinkludi l-attivitajiet tal-avjazzjoni fl-iskema għall-iskambju ta’ kwoti tal-emissjonijiet ta’ gassijiet serra fl-Unjoni Ewropea.
(2)
Ir-Regolament tal-Kummissjoni (KE) Nru 748/2009 (3) jistabbilixxi lista ta’ operaturi ta’ inġenji tal-ajru li wettqu attività ta’ avjazzjoni elenkata fl-Anness I għad-Direttiva 2003/87/KE fl-1 ta’ Jannar 2006 jew wara.
(3)
Il-lista timmira li tnaqqas il-piż amministrattiv fuq l-operaturi tal-inġenji tal-ajru billi tipprovdi informazzjoni li biha l-Istati Membri se jirregolaw operatur ta’ inġenju tal-ajru, sabiex kull operatur ta’ inġenju tal-ajru jkun jaf liema Stat Membru se jirregolah u kull Stat Membru jkun ċar dwar liema operaturi għandu jirregola.
(4)
L-inklużjoni tal-iskema tal-Unjoni għan-negozjar ta’ kwoti ta’ emissjonijiet hija dipendenti fuq il-prestazzjoni ta’ attività tal-avjazzjoni fl-Anness I għad-Direttiva 2003/87/KE u mhijiex dipendenti fuq l-inklużjoni fil-lista tal-operaturi ta’ inġenji tal-ajru stabbilita mill-Kummissjoni abbażi tal-Artikolu 18a (3) tad-Direttiva.
(5)
Għadd ta’ operaturi ta’ inġenji tal-ajru jimpjegaw kumpaniji tal-immaniġġjar jew tas-servizzi biex jipproċessaw il-pjanijiet tat-titjiriet u jħallsu t-tariffi tar-rotot f'isimhom. Konsegwentement, l-Organizzazzjoni għall-Avjazzjoni Ċivili Internazzjonali (ICAO), li tinnomina l-kumpanija tal-immaniġġjar jew tas-servizz, ħafna drabi tidher fuq il-pjanijiet tat-titjira, minkejja li kumpaniji bħal dawn jistgħu ma jkunux l-operaturi ta’ inġenji tal-ajru. L-aħjar mod kif ikun identifikat operatur tal-inġenji tal-ajru jew sid ta’ inġenji tal-ajru huwa l-preżenza tan-nominat tal-ICAO jew permezz tal-marka tar-reġistrazzjoni fil-pjan tat-titjira u ħafna drabi huwa possibbli li jkun identifikat b'ċertezza l-operatur rilevanti sakemm l-operatur jipprovdi lill-Eurocontrol dikjarazzjoni tal-flotta li tinkludi d-dejta dwar l-inġenji tal-ajru li jopera Fl-istabbiliment ta’ din il-lista aġġornata tal-operaturi ta’ inġenji tal-ajru, il-Kummissjoni kkunsidrat id-dikjarazzjonijiet tal-lista tal-flotta li ġew ipprovduti lilha mill-operatuti u l-kumpaniji tal-immaniġġjar u tas-servizz. Madanakollu, għadd ta’ kumpaniji tal-immaniġġjar jew tas-servizzi u għadd ta’ marki ta’ reġistrazzjoni tal-inġenji tal-ajru jidhru fil-lista aġġornata minħabba nuqqas ta’ informazzjoni pprovduta.
(6)
Ir-Regolament (KE) Nru 748/2009 għalhekk għandu jiġi emendat kif xieraq,
ADOTTAT DAN IR-REGOLAMENT:
Artikolu 1
L-Anness għal dan ir-Regolament (KE) Nru 748/2009 jiġi sostitwit bl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum ta’ wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-2 ta’ Frar 2011.

Metadata:
Eurovoc Level 1 Categories: 100162
100154
100147
100161
Eurovoc Level 2 Categories: 100191
100282
100286
100241
Eurovoc Level 3 Categories: 4505
2187
5283
2449
All Eurovoc Categories: 1641
3125
4438
5283
906